Nariadenie Komisie (ES) č. 427/2004
zo 4. marca 2004
ktorým sa určujú referenčné ceny za niektoré rybolovné produkty pre rybársky rok 2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhu s produktmi rybolovu a akvakultúry [1], najmä na jeho článok 29 odseky 1 a 5,
keďže:
(1) Nariadenie (ES) č. 104/2000 ustanovuje, že referenčné ceny platné pre spoločenstvo môžu byť určované každý rok po kategóriách produktov pre produkty, ktoré podliehajú pozastaveniu ciel v zmysle článku 28 ods. 1. To isté platí pre produkty, ktoré z toho dôvodu, že sú buď predmetom záväzného zníženia cla podľa WTO, alebo iných preferenčných dohovorov musia spĺňať referenčnú cenu.
(2) V prípade produktov uvedených v prílohe I(A) a (B) nariadenia (ES) č. 104/2000 je referenčná cena rovnaká ako nákupná cena určená v súlade s článkom 20 odsek 1 uvedeného nariadenia.
(3) Nákupné a predajné ceny spoločenstva za dotknuté produkty sú stanovené pre rybársky rok 2004 nariadením Komisie (ES) č. 425/2004 [2].
(4) Referenčná cena za produkty iné ako uvedené v prílohách I a II nariadenia (ES) č. 104/2000 je stanovená na základe váženého priemeru colných hodnôt zaznamenaných na trhoch dovozcov alebo v prístavoch dovozu počas troch rokov bezprostredne predchádzajúcich dátumu, kedy je referenčná cena fixovaná.
(5) Nie je nutné stanoviť referenčné ceny pre všetky druhy spĺňajúce kritériá ustanovené v nariadení (ES) č. 104/2000 a najmä nie v tých prípade, ktoré sú dovezené z tretích krajín v nevýznamných objemoch.
(6) Opatrenia ustanovené v tomto nariadení sú v súlade so stanoviskom Riadiaceho výboru pre rybolovné produkty,
PRIJALA TOTO NARIADENIE:
Článok 1
Referenčné ceny rybolovných produktov podľa článku 29 nariadenia (ES) č. 104/2000 pre rybársky rok 2004 sú ustanovené v prílohe k tomuto nariadeniu.
Článok 2
Toto nariadenie nadobúda účinnosť v deň nasledujúci po dni jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 4. marca 2004